Súradnice: 49°23′46″S 19°02′06″V﻿ / ﻿49,396°S 19,035°V﻿ / 49.396; 19.035

**Javorina** (poľ. *Jaworzyna*, 1 172,9 m n. m.) je vrch v Kysuckých Beskydách. Leží nad Vychylovkou, približne 18 km východne od Čadce a prechádza ním štátna hranica s Poľskom. Nachádza sa v hlavnom hrebeni, pričom len asi 2,5 km juhozápadne, nad Novou Bystricou, sa nachádza rovnomenný vrch (1 117 m n. m.).

Poloha
------

Nachádza sa vo východnej časti pohoria, v geomorfologickom podcelku Rača. Vrch leží na slovensko-poľskej hranici, na rozhraní Žilinského kraja a Sliezskeho vojvodstva. Vedie ním taktiež hranica okresu Čadca a Powiatu żywieckeho a zasahuje na územie obcí Nová Bystrica a Rajcza. Masív sa nachádza v hlavnom hrebeni Kysuckých Beskýd, ktorým vedie rozvodnica povodí Dunaja a Visly. Slovenská, južná časť je odvodňovaná prítokmi Bystrice, poľská, severná časť odvádza vodu prítokmi rieky Sola. Susednými vrchmi sú na západe Bugaj (1 140 m n. m.), na severovýchode Kykula (1 105 m n. m.) a na juhu Kýčerka (1 050 m n. m.). Vrch leží v CHKO Kysuce.

Opis
----

Vrch je súčasťou horského chrbta, ktorý sa tiahne zo západu od Veľkej Rače cez Bugaj a od Javoriny sa stáča severovýchodným smerom k vrchu Kykula a Priehybok. Vedie ním štátna hranica i rozvodie Čierneho a Baltského mora. Južným smerom vybieha z vrchu nevýrazná rázsocha Kýčerky, ktorý je oddelený plytkým sedlom. Vrchol leží zhruba 6 km severovýchodne od Novej Bystrice. Južnú časť masívu odvodňujú prítoky riečky Vychylovka, smerujúce do Bystrice, severné svahy na poľskom území odvodňuje riečka Ciapków, ktorá smeruje do rieky Rycerka a následne Sola.

### Výhľady

Vďaka nadmorskej výške a polohe je z čiastočne odlesnených miest vrchu ďaleký výhľad a umožňuje pozorovať široké okolie. Okrem vrchov Kysuckých Beskýd je veľmi dobre viditeľná Oravská Magura, Krivánska Fatra, Kysucká vrchovina i Sliezske a Oravské Beskydy. Pri vhodných podmienkach možno pozorovať mnohé vzdialenejšie pohoria, napríklad Moravsko-sliezske Beskydy, Vysoké a Nízke Tatry, Lúčanskú Fatru i Javorníky.

Turizmus
--------

Javorina leží v menej dostupnej východnej časti pohoria a popod jej vrchol vedie iba  značená turistická trasa po hrebeni. Vystúpiť na vrchol sa však dá aj neznačenými chodníkmi z Vychylovky.

### Prístup

* po  značke:
	+ zo západného smeru z Veľkej Rače cez Orol
	+ z východu po hraničnom hrebeni z Rycierovej hory a Priehybok

Pozri aj
--------

* Zoznam vrcholov v Kysuckých Beskydách
* Kysucké Beskydy

Referencie
----------

1. ↑  *Kysucké Beskydy – Veľká Rača. Letná turistická mapa.* 1 : 50 000. Harmanec: VKÚ, a. s.
2. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola mapová časť, s. 5.
3. 1 2 3 4   *Mapový portál HIKING.SK* [online]. mapy.hiking.sk, [cit. 2020-12-27]. Dostupné online.
4. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2020-12-27]. Dostupné online.
5. ↑   *Peakfinder* [online]. peakfinder.org, [cit. 2020-12-27]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Javorina (vrch v Kysuckých Beskydách, Vychylovka)**

Externé odkazy
--------------

* Poloha na turistickej mape

| * z
* d
* u
Kysucké Beskydy |
| --- |
| Podcelky | 
* Rača
* Javorský Beskyd

 |
| Veľkoplošné chránené územie | 
* Chránená krajinná oblasť Kysuce

 |
| Národné prírodné rezervácie | 
* Veľká Rača

 |
| Prírodné rezervácie | 
* Klubinský potok

 |
| Prírodné pamiatky | 
* Bukovský prameň
* Vychylovské skálie

 |
| Vybrané vrcholy Kysuckých BeskýdZoznam vrcholov | 
* Veľká Rača (1 236)
* Rycierova hora (1 225)
* Javorina (1 172)
* Malá Rača (1 152)
* Bugaj (1 140)
* Májov (1 134)
* Veľká Červenková (1 131)
* Priehybok (1 128)
* Orol (1 120)
* Javorina (1 117)
* Kykula (1 105)
* Majcherová (1 105)
* Kykula (1 087)
* Magura (1 073)
* Kýčerka (1 050)
* Veľký Príslop (1 044)
* Úplaz (1 042)
* Kýčera (1 005)

 |
| Sedlá Kysuckých Beskýd | 
* Príslop
* Sedlo pod Orlom
* Moravské
* Vreščovské

 |

Autoritné údaje: * SNK: 89727